CELEX: 32022D0060
Language: et
Date: 2022-01-12 00:00:00
Title: Nõukogu rakendusotsus (EL) 2022/60, 12. jaanuar 2022, mis käsitleb rände välismõõtme operatiivse koordineerimise mehhanismi

17.1.2022   
               
               
                  ET
               
               
                  Euroopa Liidu Teataja
               
               
                  L 10/79
               
            
         NÕUKOGU RAKENDUSOTSUS (EL) 2022/60,
         12. jaanuar 2022,
         mis käsitleb rände välismõõtme operatiivse koordineerimise mehhanismi
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 24. juuni 2014. aasta otsust 2014/415/EL solidaarsusklausli liidupoolse rakendamise kohta, (1) eriti selle artikli 9 lõiget 3,
         ning arvestades järgmist:
         
                     (1)
                  
                  
                     Käesolevas otsuses käsitletakse rände välismõõtme operatiivse koordineerimise mehhanismi (mechanism for the operational coordination of the external dimension of migration – MOCADEM) loomist, kohandades ELi integreeritud mehhanismi, mille nõukogu kiitis heaks 25. juunil 2013, ja korda, millele on osutatud otsuse 2014/415/EL artikli 1 lõikes 2.
                  
               
                     (2)
                  
                  
                     Euroopa Ülemkogu kutsus 24.–25. juunil 2021 üles intensiivistama partnerlusi ja koostööd päritolu- ja transiidiriikidega, et pragmaatilise, paindliku ja kohandatud lähenemisviisi abil hoida ära inimeste hukkumist ja vähendada survet Euroopa piiridele, kasutades koordineeritult kõiki liidu ja liikmesriikide tasandil kättesaadavaid vahendeid ja stiimuleid.
                  
               
                     (3)
                  
                  
                     Euroopa Ülemkogu 21.–22. oktoobri 2021 kohtumisel kutsuti seejärel üles tagama kaheksa prioriteetse päritolu- ja transiidiriigi jaoks koostatud tegevuskavade toimivus, mida toetatakse konkreetsete ajakavade ja piisava rahalise toetusega.
                  
               
                     (4)
                  
                  
                     Euroopa Ülemkogu palus 16. detsembril 2021 nõukogu eesistujariigi juhtimisel tagada Euroopa Liidu rändealase välispoliitika kiire ja tulemusliku rakendamise tähelepanelik jälgimine.
                  
               
                     (5)
                  
                  
                     Selle tagamiseks, et nõukogu saaks kindlustada oma ülesande täitmise, on vaja integreerida erinevad vahendid ja hoovad, et tugevdada koordineerimist kõigi rände välismõõtme rakendamises osalejate vahel ning tagada liidu tegevuse operatiivsus, ilma et see piiraks liidu institutsioonide vastavaid pädevusi.
                  
               
                     (6)
                  
                  
                     Selleks tuleks luua rände välismõõtme operatiivse koordineerimise mehhanism (MOCADEM). Mehhanism peaks tuginema korrale, mis on sätestatud nõukogu rakendusotsuses (EL) 2018/1993, (2) mis käsitleb ELi integreeritud korda poliitiliseks reageerimiseks kriisidele. Selle eesmärk erineb siiski selle poolest, et uue mehhanismi eesmärk on käsitleda suhteid kolmandate riikidega rände valdkonnas,
                  
               ON VASTU VÕTNUD KÄESOLEVA OTSUSE:
         
            Artikkel 1
            Operatiivse koordineerimise mehhanismi loomine
            
               1.   Käesoleva otsusega luuakse rände välismõõtme operatiivse koordineerimise mehhanism (MOCADEM). MOCADEM võimaldab liidul rände välismõõtmega seotud küsimusi koordineerida ja neile õigeaegselt reageerida.
            
            
               2.   MOCADEM annab nõukogule vajaliku paindlikkuse, et tagada erinevate ettevalmistavate organite ja mehhanismis osalevate eri osalejate esitatud teabe ja väljapakutud tegevussuundade kokkuvõte. MOCADEM valmistab ette ja pakub välja operatiivmeetmeid seoses vahendite ja hoobadega, mida tuleb kasutada liidu eesmärkide rakendamiseks iga asjaomase kolmanda riigi puhul.
            
            
               3.   MOCADEM toimib nõukogu eesistujariigi juhtimisel, võttes täiel määral arvesse komisjoni ja liidu välisasjade ja julgeolekupoliitika kõrge esindaja (edaspidi „kõrge esindaja“) pädevusi.
            
            
               4.   MOCADEM ei asenda ega dubleeri olemasolevaid liidu mehhanisme või kordi.
            
         
         
            Artikkel 2
            Mõiste
            Käesoleva otsuse kohaldamisel tähendab „operatiivmeede“ meedet, mille rakendamine aitab eeldatavasti kaasa liidu eesmärkide saavutamisele tema suhetes kolmanda riigiga rände valdkonnas, sealhulgas järgmist:
            
                        —
                     
                     
                        poliitiline või diplomaatiline lähenemisviis;
                     
                  
                        —
                     
                     
                        meede asjaomase kolmanda riigi toetamiseks, sealhulgas suutlikkuse suurendamise või arengukoostöö valdkonnas;
                     
                  
                        —
                     
                     
                        olemasoleva hoova, näiteks rahalise toetuse, või viisapoliitika või mis tahes muu poliitika vahendite kasutuselevõtmine ning
                     
                  
                        —
                     
                     
                        sihipäraste kommunikatsioonistrateegiate väljatöötamine.
                     
                  
         
            Artikkel 3
            Toimimine
            
               1.   Kui Euroopa Liidu ja kolmanda riigi vaheliste rändealaste suhete olukord on selline, mis nõuab liidult koordineerimist ja õigeaegset reageerimist, võib eesistujariik nõukogu peasekretariaadi toetusel ja nõustamisel kokku kutsuda MOCADEMi ümarlaua.
            
            
               2.   MOCADEMi ümarlaua eesmärk on võtta kokku erinevate nõukogu ettevalmistavate organite ja teiste kutsutud osalejate esitatud teave ja poliitikaettepanekud. Tuginetakse eelkõige nõukogu varjupaiga ja rände välisaspektide töörühma koostatud töökokkuvõtetele ja teiste nõukogu töörühmade (nagu viisatöörühm, integratsiooni, rände- ja väljasaatmise töörühm, arengukoostöö ja rahvusvahelise partnerluse töörühm või geograafilised töörühmad) tehtud asjakohasele tööle. Valmistatakse ette alaliste esindajate komiteele (COREPER) esitatavad operatiivmeetmed kõigis valdkondades, mis on olulised Euroopa Liidu ja asjaomase kolmanda riigi vaheliste rändealaste suhete seisukohast.
            
            
               3.   MOCADEMi ümarlaudade koosseisu üle otsustab eesistujariik. Komisjoni talitused ja Euroopa välisteenistus kutsutakse osalema ja andma kokkuvõtlikku panust kõigis oma vastavates pädevusvaldkondades. Osalema kutsutakse sellest huvitatud liikmesriike. Asjakohasel juhul kutsutakse osalema ka asjaomaseid liidu organeid ja asutusi, muid asjaomaseid sidusrühmi ja teatavate valdkondade eksperte.
            
            
               4.   Iga kutsutud institutsiooni, organi, asutuse või muu osaleja esindatuse tase vastab ümarlaua tegevuse ja otsustuste tegemisega seotud eesmärgile.
            
         
         
            Artikkel 4
            COREPERi roll
            Selleks et kindlustada liidu poliitika ja meetmete ühtsus, tagab COREPER talle korrapäraselt aru andva MOCADEMi töö strateegilise juhtimise ning COREPER tagab poliitilise kontrolli korra rakendamise üle.
         
         
            Artikkel 5
            Ressursid
            
               1.   MOCADEM võib tugineda rakendusotsusega (EL) 2018/1993 kehtestatud integreeritud olukorrateadlikkuse ja analüüsi (ISAA) tugivõime koostatud aruannetele.
            
            
               2.   ISAA tugivõime kaudu on võimalik:
               
                           a)
                        
                        
                           koguda ja levitada olukorrateavet, liidu ja liikmesriikide poolt tehtud analüüse, otsuseid ja meetmeid, mida asjaomased sidusrühmad on vastu võtnud või mis neil tuleb vastu võtta, ning koordineerimisnõudeid;
                        
                     
                           b)
                        
                        
                           töödelda punktis a osutatud teavet ja koostada ülevaadet olukorrast ning
                        
                     
                           c)
                        
                        
                           koostada integreeritud analüüsi, sealhulgas olukorra võimaliku arengu ja selle võimalike tagajärgede kohta.
                        
                     
            
               3.   Komisjoni talitused ja Euroopa välisteenistus arendavad ISAAd oma vastavate ülesannete ja kohustuste ning oma olemasolevate vahendite ja võimete piires. ISAA tugineb samuti liikmesriikide ning liidu institutsioonide, organite ja asutuste esitatud analüüsidele.
            
         
         
            Artikkel 6
            Läbivaatamine
            Hiljemalt 13. jaanuariks 2023 vaatab COREPER läbi MOCADEMi rakendamise, tuginedes aruandele, mille eesistujariik esitab pärast konsulteerimist komisjoni ja kõrge esindajaga. Vajaduse korral teeb COREPER nõukogule ettepaneku käesoleva otsuse muutmiseks.
         
         
            Artikkel 7
            Jõustumine
            Käesolev otsus jõustub selle vastuvõtmise päeval.
         
         
            Brüssel, 12. jaanuar 2022
            
               
                  Nõukogu nimel
               
               
                  eesistuja
               
               J.-Y. LE DRIAN
            
         
         
            (1)  ELT L 192, 1.7.2014, lk 53.
         
            (2)  Nõukogu 11. detsembri 2018. aasta rakendusotsuses (EL) 2018/1993, mis käsitleb ELi integreeritud korda poliitiliseks reageerimiseks kriisidele (ELT L 320, 17.12.2018, lk 28).